REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/54-25

25. april 2025. godine

B e o g r a d

Z A P I S N I K

15. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 24. APRILA 2025. GODINE

Sednica je počela u 12,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Dragan Jovanović, Dejan Bulatović, Ivana Stamatović, Radoslav Milojičić, Milija Miletić, Dijana Radović, Jožef Tobiaš, Dušan Nikezić, Miroslav Aleksić i Slobodan Ilić.

Sednici je prisustvovao zamenik člana Odbora: Stanislava Janošević (zamenik Žike Gojkovića).

Sednici nisu prisustvovali članovi Odbora: Veroljub Matić, Goran Petković, prof. dr Branimir Nestorović, dr Ana Oreg i Zoran Sandić, kao ni njihovi zamenici.

Sednici su prisustvovali predstavnici Ministarstva poljoprivrede, šumarstva i vodoprivrede: prof. dr Dragan Glamočić, ministar, Marko Saranovac, šef Kabineta i posebni savetnik ministra i Tatjana Brankov, posebni savetnik ministra.

Odbor je većinom glasova (10 za, 1 uzdržan ) usvojio sledeći:

D n e v n i r e d

1. Realizacija Zaključka sa sednice Odbora posle Javnog slušanja;
2. Stanje u poljoprivredi sa posebnim osvrtom na stanje u voćarstvu.

Predsednik Odbora je predložio spajanje rasprave prve i druge tačke Dnevnog reda sednice Odbora. Odbor je jednoglasno (11 za) prihvatio ovaj predlog.

Pre početka rasprave o tačkama dnevnog reda, usvojen je zapisnik 14. sednice Odbora, koja je održana 4. marta 2025. godine, u tekstu u kome je i predložen. Zapisnik je usvojen većinom glasova (9 za, 1 uzdržan, 1 nije glasao).

Prva i druga tačka dnevnog reda – Realizacija Zaključka sa sednice Odbora posle Javnog slušanja i Stanje u poljoprivredi sa posebnim osvrtom na stanje u voćarstvu.

Na početku sednice, prof. dr Dragan Glamočić, ministar, poručio je da se agrarna politika Srbije mora graditi na stručnosti i dijalogu, a ne pod pritiscima. Već sutra, 25. aprila, biće raspisan javni poziv za kupovinu traktora snage do 60 kW, uz maksimalan iznos podsticaja do milion dinara po korisniku. Za ovu meru izdvojeno je 500 miliona dinara. Ubrzo se očekuje i javni poziv za investicije u fizičku imovinu gazdinstava. Takođe, kratkoročni ciljevi Ministarstva su razvoj stočarstva, posebno nabavka priplodnih grla tokom cele godine, sistemska borba protiv aflatoksina u mleku i obezbeđivanje poštenog i transparentnog deklarisanja hrane. Rad na izmenama pravilnika je u toku, a poseban akcenat stavlja se na podršku domaćim proizvodima i poverenje potrošača u njihov kvalitet. Zatim, Strateški ciljevi Ministarstva su suverena proizvodnja i digitalna poljoprivreda. Ministar je kao prioritete označio jačanje domaće proizvodnje u sektorima gde Srbija može biti konkurentna – svinjarstvo, živinarstvo, organska proizvodnja i juneće meso. Digitalizacija poljoprivrede je takođe u fokusu – unapređenje sistema eAgrar, uklanjanje administrativnih barijera, transparentno informisanje i bolja iskorišćenost IPARD fondova. Ministarstvo će pojačati inspekcijski nadzor kako bi sprečilo unos zaraza kao što je slinavka i šap, u svetlu zabrinjavajuće epidemiološke situacije u Mađarskoj i Slovačkoj. Ujedno, u toku je izrada preciznog kalendara javnih poziva i nove Strategije razvoja poljoprivrede. Kada je u pitanju stanje u voćarstvu ministar je istakao da na vremenske uslove ne možemo uticati, ali zato možemo uticati na adekvatnu protivgradnu zaštitu, te da će oni proizvođači koji se nisu adekvatno zaštitili imati veću štetu i dodao da su sve kulture stradale, a najviše kajsija. Takođe, ministar je dodao da Ministarstvo uvek ima raspisane javne pozive za osiguranje, ali njih koriste samo oni proizvođači koji se nalaze u rizičnim područjima, dok se ostali zbog visokih cena osiguranja ređe na to odlučuju. Takođe, Ministarstvo ima pozive i za standardnu podršku od klimatskih rizika i pozvao članove Odbora da ukoliko imaju saznanja o novim sistemima zaštite podele informacije sa Ministarstvom, kako bi se i ti sistemi uvrstili u pravilnike i bili subvencionisani. Ministar Glamočić je posebnu pažnju posvetio stanju u Upravi za agrarna plaćanja i Upravi za veterinu. Odluke se više neće donositi da bi se gasili protesti. Biće rezultat mišljenja struke i realnih potreba. Svi zainteresovani – profesori, inženjeri, poljoprivrednici – biće uključeni u kreiranje pravca razvoja srpske poljoprivrede. Na kraju, ministar je pozvao sve aktere da nastave saradnju, uz naglasak da Ministarstvo ostaje otvoreno za predloge, sugestije i kritiku – jer samo uz transparentnost i sistemski pristup Srbija može graditi održivu i profitabilnu poljoprivredu.

U diskusiji su učestvovali narodni poslanici: Marijan Rističević, Milija Miletić, Slobodan Ilić, Radoslav Milojičić, Dragan Jovanović, Miroslav Aleksić, Ivana Stamatović, Dušan Nikezić, Dejan Bulatović, Jožef Tobiaš, Stanislava Janošević i Dijana Radović.

Na kraju sednice, Odbor je većinom glasova (9 za, 1 nije glasao) doneo sledeći:

Z a k lj u č a k

Odbor preporučuje da se poštuje Zaključak Odbora od 18.07.2024. godine, donet posle Javnog slušanja.

Odbor preporučuje da naša biljna proizvodnja bude namenjena našem stočarstvu i našoj prerađivačkoj industriji, da podsticaji budu izdašni za hektare pokrivene voćem, povrćem i uslovnim grlima.

Odbor preporučuje investicije i sezonske intervencije u voćarstvo, uključujući i mogućnost reprograma zbog štete od mraza.

Pošto drugih pitanja i predloga nije bilo, sednica je zaključena u 14,50 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Danka Jevtović Marijan Rističević